DA Den Europæiske Unions Tidende CE 84/510

(2004/C 84 E/0588)

SKRIFTLIG FORESPØRGSEL E-3884/03

af Roberta Angelilli (UEN) til Kommissionen

(16. december 2003)

Om: Alcatel Italia: mistanke om overtrædelse af reglerne for finansieringsbegunstigelse i forbindelse med støtte fra EU

Efter at der i november 2003 blev afholdt et møde i Bruxelles med fagforeningsdelegationer fra Alcatel Italia, er det kommet frem, at Alcatel i forbindelse med projekter, der har modtaget støtte fra EU, har nydt godt af bestemmelserne i den italienske lov 488/92, der drejer sig om finanseringsbegunstigelse med henblik på etablering af produktionsvirksomhed i tilbagestående områder af landet.

Lov 488/92 indebærer bl.a., at en begunstiget virksomhed skal opfylde krav med hensyn til forøgelse af beskæftigelsen som følge af den modtagne finansiering og med hensyn til overholdelse af en flerårig investeringsplan.

Det er desuden kommet frem, at Alcatel Italia har iværksat en eksternaliseringsplan uden at have orienteret arbejdstagerne på behørig vis og i strid med forbuddet mod ændringer i kontrakter, der allerede er sat i gang.

Kan Kommissionen på denne baggrund oplyse følgende:

1. Hvilken støtte har Alcatel modtaget fra EU?

2. Hvilken investeringsplan har Alcatel forelagt med henblik på at øge produktionen og beskæftigelsen som fastsat i lov 488/92?

3. Er det efter Kommissionens opfattelse muligt at indføje en etisk-social klausul i forbindelse med tildelingen af støtte til virksomheder?

Supplerende svar afgivet på Kommissionens vegne af Erkki Liikanen

(22. april 2004)

Alcatel Italia har modtaget følgende former for EU-støtte:

— Direkte støtte (femte rammeprogram): — Moicane-projektet 2 663 000 EUR — Smacks-projektet 204 000 EUR

— Indirekte støtte (efter den italienske lov nr. 488 om produktionsvirksomhed i tilbagestående områder i Italien).

For så vidt angår Den Europæiske Fond for Regionaludvikling (EFRU), har Alcatel kun modtaget samfinansieringsstøtte til modernisering af Battipaglia. Støtten beløb sig til 3 034 mio. EUR i programperioden 1994-1999 og 1 835mio.EUR i perioden 2000-2006. Støtten til anlæggene i Maddaloni, Frosinone og Reti er ikke blevet samfinansieret af EFRU.

Kommissionen er ikke i stand til at give nærmere oplysninger om Alcatels investeringsplan for at øge produktionen og beskæftigelsen i overensstemmelse med lov nr. 488.

Ifølge Alcatel har Alcatel Italia trukket de seneste to ansøgninger i henhold til lov nr. 488 tilbage, som blev indgivet i 2001:

— 51437/11 (udvidelse af Maddaloni)

— 19328/11 (udvidelse af Battipaglia).

De investeringer, der blev angivet i ansøgningerne, er blevet foretaget, men på grund af en uheldig markedsudvikling har det ikke været muligt at øge beskæftigelsen som planlagt. De to ansøgninger er derfor blevet trukket tilbage, og Alcatel Italia har ikke fået udbetalt nogen støtte.

EU kan gennem de fire strukturfonde yde finansiel bistand til at løse strukturelle, økonomiske, sociale og arbejdsmarkedsmæssige problemer. Som hovedregel finansierer strukturfondene (EFRU, ESF) udviklingsprogrammer, der har et særskilt budget. Programmerne er resultatet af fælles forhandlinger mellem de nationale, regionale og lokale myndigheder (de udarbejder en liste over støtteberettigede områder), arbejdsmarkedets parter og andre relevante organer. De forvaltningsmyndigheder, der udpeges af medlemsstaterne, udvælger, hvilke projekter der skal finansieres, og overvåger gennemførelsen.

På webstedet for Generaldirektoratet for Regionalpolitik er der sammendrag af de fleste programmer, som Kommissionen officielt har vedtaget (1).

(1) http://europa.eu.int/comm/regional_policy/country/prordn/index_en.cfm?gv_pay=IT&gv_reg=ALL&gv_obj=1&gv_the=ALL.